CELEX: 62011TN0384
Language: lt
Date: 2011-07-22 00:00:00
Title: Byla T-384/11: 2011 m. liepos 22 d. pareikštas ieškinys byloje Safa Nicu Sepahan prieš Tarybą

24.9.2011   
            
            
               LT
            
            
               Europos Sąjungos oficialusis leidinys
            
            
               C 282/31
            
         2011 m. liepos 22 d. pareikštas ieškinys byloje Safa Nicu Sepahan prieš Tarybą
   
   (Byla T-384/11)
   2011/C 282/63
   Proceso kalba: anglų
   
      Šalys
   
   
      Ieškovė: Safa Nicu Sepahan (Isfahanas, Iranas), atstovaujama advokato A. Bahrami
   
      Atsakovė: Europos Sąjungos Taryba
   
      Ieškovės reikalavimai
   
   
               —
            
            
               Pripažinti, kad 2011 m. gegužės 23 d. Tarybos įgyvendinimo reglamento (ES) Nr. 503/2011, kuriuo įgyvendinamas Reglamentas (ES) Nr. 961/2010 dėl ribojamųjų priemonių Iranui (OL L 136, 2011, p. 26) redakcijos 2010 m. spalio 25 d. Tarybos reglamento (ES) Nr. 961/2010 dėl ribojamųjų priemonių Iranui, kuriuo panaikinamas Reglamentas (EB) Nr. 423/2007 (OL L 281, 2010, p. 1), VIII priedo 19 punktas negalioja.
            
         
               —
            
            
               Pripažinti, kad neišnagrinėjusi 2011 m. birželio 7 d. ieškovės prašymo peržiūrėti 19 punktą atsakovė pažeidė SESV 265 straipsnį.
            
         
               —
            
            
               Nurodyti išbraukti ieškovės pavadinimą iš ES sankcijų taikymo sąrašo.
            
         
               —
            
            
               Priteisti ieškovei nagrinėjant šią bylą nustatytino dydžio, tačiau ne mažesnį kaip 2 000 000 eurų žalos atlyginimą.
            
         
               —
            
            
               Priteisti iš atsakovės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi dviem pagrindais.
   
               1.
            
            
               Pirmasis ieškinio pagrindas: anot ieškovės, Taryba padarė akivaizdžią vertinimo klaidą, nes ieškovės pavadinimo įrašymas į asmenų ir subjektų, kuriems taikomos ribojamosios priemonės, sąrašą yra neteisingas, klaidinantis, nespecifinis, neišsamus ir todėl visiškai neteisėtas.
            
         
               2.
            
            
               Antrasis ieškinio pagrindas: ieškovė teigia, kad Taryba akivaizdžiai neišdėstė priežasčių, dėl kurių jos pavadinimas buvo įtrauktas į asmenų ir subjektų, kuriems taikomos ribojamosios priemonės, sąrašą.